ประกาศองค์การบริหารส่วนตำบลเกาะขันธ์ 
เรื่อง การสรรหา (รับสมัคร) และเลือกสรร (สอบคัดเลือก) เพื่อแต่งตั้งเป็นพนักงานจ้างตามภารกิจและพนักงานจ้างทั่วไป 
--------------------------------------------- 
ด้วย องค์การบริหารส่วนตำบลเกาะขันธ์ มีความประสงค์จะรับสมัครบุคคลเพื่อสอบคัดเลือกแต่งตั้งให้เป็นพนักงานจ้างในตำแหน่งว่างของสำนักงานปลัด และส่วนโยธา โดยมีตำแหน่งดังต่อไปนี้ 
สำนักงานปลัดฯ 
- พนักงานจ้างทั่วไป ตำแหน่ง ผู้ดูแลเด็ก จำนวน 2 อัตรา 
ส่วนโยธา 
- พนักงานจ้างตามภารกิจ ตำแหน่ง ผู้ช่วยช่างโยธา จำนวน 1 อัตรา 
มีรายละเอียดดังนี้ 
1. การสรรหา (รับสมัคร) 
1.1 พนักงานจ้างทั่วไป ตำแหน่ง ผู้ดูแลเด็ก จำนวน 2 อัตรา 
ลักษณะงานที่ปฏิบัติ 
มีหน้าที่อบรมเลี้ยงดูและการให้การศึกษาให้เด็กได้รับการพัฒนาทั้งด้านร่างกาย อารมณ์ จิตใจ สังคม และสติปัญญาตามวัยและความสามารถของแต่ละบุคคล ดูแลรับผิดชอบ ทำความสะอาดอาคารศูนย์พัฒนาเด็กเล็ก และปฏิบัติงานอื่นที่ได้รับมอบหมาย 
คุณสมบัติเฉพาะตำแหน่ง 
- เพศหญิง 
- จบการศึกษาไม่ต่ำกว่ามัธยมศึกษาปีที่ 6 หรือเทียบเท่า 
อัตราค่าจ้าง 
อัตราค่าจ้าง 4,880 บาท/เดือน 
ระยะเวลาการจ้างตั้งแต่วันที่ 1 เมษายน 2550 – 30 กันยายน 2550 
1.2 พนักงานจ้างตามภารกิจ ตำแหน่ง ผู้ช่วยช่างโยธา จำนวน 1 อัตรา 
ลักษณะงานที่ปฏิบัติ 
มีหน้าที่ช่วยปฏิบัติงานด้านช่างโยธาเกี่ยวกับการช่วยออกแบบการควบคุมการก่อสร้างและบำรุงรักษาด้านช่างโยธา การวางโครงสร้างในงานด้านช่างโยธา เช่น ถนน สะพาน ท่อระบายน้ำ ช่องน้ำ อาคาร อุโมงค์ เขื่อน อาคารชลประทาน อาคารการประปา เป็นต้น ช่วยปฏิบัติงานสำรวจต่าง ๆ เกี่ยวกับงานช่างโยธา เช่น สำรวจทางเพื่อการก่อสร้าง สำรวจและทดลองวัสดุ สำรวจข้อมูลการจราจร สำรวจทางอุทกวิทยา สำรวจทางอุตุนิยมวิทยา คัดลอกแบบ เขียนแบบ คำนวณสามัญ ช่วยซ่อมสร้างวัสดุครุภัณฑ์ เครื่องมือเครื่องใช้และอุปกรณ์ในการสำรวจและทดลองทุกชนิดให้ได้มาตรฐานและปฏิบัติหน้าที่อื่นที่เกี่ยวข้อง 
คุณสมบัติเฉพาะตำแหน่ง 
- เพศชาย 
- การศึกษาไม่ต่ำกว่าประกาศนียบัตรวิชาชีพ (ปวช.) หรือเทียบเท่าไม่ต่ำกว่าทางช่างก่อสร้าง ช่างสำรวจ ช่างโยธา สถาปัตยกรรม เทคนิควิศวกรรม เทคนิควิศวกรรมสำรวจ เทคนิคสถาปัตยกรรม หรือทางอื่นที่ ก.อบต.กำหนด ว่าใช้เป็นคุณสมบัติเฉพาะตำแหน่งนี้ได้ 
อัตราค่าจ้าง 
อัตราค่าจ้าง 5,530 บาท/เดือน 
ระยะเวลาการจ้างตั้งแต่วันที่ 1 เมษายน 2550 – 30 กันยายน 2553 
2. คุณสมบัติทั่วไปของผู้สมัคร 
ผู้ที่จะสมัครเพื่อสอบคัดเลือกเป็นพนักจ้างต้องมีคุณสมบัติและลักษณะต้องห้ามดังต่อไปนี้ 
1. มีสัญชาติไทย 
2. มีอายุไม่ต่ำกว่าสิบแปดปีบริบูรณ์ และไม่เกิน 60 ปี 
3. ไม่เป็นบุคคลล้มละลาย 
4. ไม่เป็นผู้มีกายทุพพลภาพจนไม่สามารถปฏิบัติหน้าที่ได้ ไร้ความสามารถ หรือจิตฟั่นเฟือนไม่สมประกอบหรือเป็นโรคตามที่กำหนดไว้ในประกาศกำหนดโรคที่เป็นลักษณะต้องห้ามเบื้องต้นที่คณะกรรมการกำหนด ดังนี้ 

1) โรคเรื้อนในระยะติดต่อหรือระยะที่ปรากฏอาการเป็นที่น่ารังเกียจแก่สังคม 
2) วัณโรคระยะอันตราย 
3) โรคเท้าช้างในระยะที่ปรากฏอาการเป็นที่รังเกียจแก่สังคม 
4) โรคพิษสุราเรื้อรัง 
5. ไม่เป็นผู้ดำรงตำแหน่งทางการเมือง กรรมการพรรคการเมือง หรือเจ้าหน้าที่ในพรรคการเมือง 
6. ไม่เป็นผู้ดำรงตำแหน่งผู้บริหารท้องถิ่น คณะผู้บริหารท้องถิ่น สมาชิกสภาท้องถิ่น 
7. ไม่เป็นผู้เคยต้องรับโทษจำคุกโดยคำพิพากษาถึงที่สุดให้จำคุก เพราะกระทำความผิดทางอาญา เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ 
8. ไม่เป็นผู้เคยถูกลงโทษปลดออก หรือไล่ออกจากราชการ รัฐวิสาหกิจหรือหน่วยงานอื่นของรัฐ 

3. ระยะเวลาการรับสมัคร 
ตั้งแต่วันที่ 12 – 20 มีนาคม 2550 
4. เวลา และสถานที่รับสมัคร 
ตั้งแต่เวลา 08.30-16.30 น. เว้นวันหยุดราชการ รับและยื่นใบสมัครได้ที่ สำนักงานปลัด องค์การบริหารส่วนตำบลเกาะขันธ์ อำเภอชะอวด จังหวัดนครศรีธรรมราช 
5. เอกสารหลักฐานที่ต้องยื่นในวันสมัคร 
1. สำเนาทะเบียนบ้าน จำนวน 1 ฉบับ 
2. สำเนาบัตรประจำตัวประชาชน จำนวน 1 ฉบับ 
3. สำเนาหลักฐานการศึกษา จำนวน 1 ฉบับ 
4. รูปถ่าย ขนาด 1 นิ้ว จำนวน 1 ฉบับ 
(เอกสารทุกฉบับให้รับรองสำเนาถูกต้อง) 
6. อัตราค่าธรรมเนียมการสมัคร 
- พนักงานจ้างทั่วไป คนละ จำนวน 40 บาท 
- พนักงานจ้างตามภารกิจ คนละจำนวน 60 บาท 
7. การประกาศรายชื่อผู้มีสิทธิสอบ 
วันพุธ ที่ 21 เดือน มีนาคม พ.ศ. 2550 เวลา 13.00 น. ณ ป้ายประชาสัมพันธ์ องค์การบริหารส่วนตำบลเกาะขันธ์ (หน้าที่ทำการองค์การบริหารส่วนตำบลเกาะขันธ์) 

8. การเลือกสรร (สอบคัดเลือก) 
กำหนดการเลือกสรร (สอบคัดเลือก) 
วันเสาร์ ที่ 24 เดือน มีนาคม พ.ศ. 2550 เวลา 13.00 – 15.30 น. ณ ห้องประชุมสภาองค์การบริหารส่วนตำบลเกาะขันธ์ 
9. หลักเกณฑ์การผ่านการสอบคัดเลือก 
องค์การบริหารส่วนตำบลเกาะขันธ์ทำการสอบคัดเลือกโดยใช้ข้อสอบแบบปรนัย โดยแบ่งข้อสอบออกเป็น 2 ภาค คือ 
- ภาคความรู้ความสามารถทั่วไป จำนวน 50 คะแนน 
ประกอบด้วย 
ภาษาไทย 
คณิตศาสตร์ 
เหตุการณ์ปัจจุบัน 
สภาตำบลและองค์การบริหารส่วนตำบล 
- ภาคความรู้ความสามารถเฉพาะตำแหน่ง จำนวน 50 คะแนน 
โดยผู้ที่ทำคะแนนได้ไม่ต่ำกว่าร้อยละ 60 ถือว่าเป็นผู้ผ่านเกณฑ์การคัดเลือก และมีสิทธิเข้าสอบภาคสัมภาษณ์ต่อไป 
10. การประกาศผลการเลือกสรร (สอบคัดเลือก) 
วันจันทร์ ที่ 26 เดือน มีนาคม พ.ศ. 2550 เวลา 13.00 น. ณ ป้ายประชาสัมพันธ์ องค์การบริหารส่วนตำบลเกาะขันธ์ (หน้าที่ทำการองค์การบริหารส่วนตำบลเกาะขันธ์) 
11. กำหนดการสอบสัมภาษณ์ 
วันพุธ ที่ 28 เดือน มีนาคม พ.ศ. 2550 เวลา 09.30 น. ณ ห้องประชุมสภาองค์การบริหารส่วนตำบลเกาะขันธ์ 
12. หลักเกณฑ์การสอบสัมภาษณ์ 
การสอบสัมภาษณ์ คะแนนเต็ม 100 คะแนน แบ่งได้ดังนี้ 
- การแต่งกาย 
- บุคลิกภาพ 
- ความรู้ทั่วไป 
- ปฏิภาณไหวพริบ 
- ความสามารถพิเศษ 
13. การประกาศผลการสอบสัมภาษณ์ 
วันศุกร์ ที่ 30 เดือน มีนาคม พ.ศ. 2550 เวลา 13.00 น. ณ ป้ายประชาสัมพันธ์องค์การบริหารส่วนตำบลเกาะขันธ์ (หน้าที่ทำการองค์การบริหารส่วนตำบลเกาะขันธ์) 
14. การขึ้นบัญชีผู้ผ่านการเลือกสรร 
องค์การบริหารส่วนตำบลเกาะขันธ์ จะส่งรายชื่อผู้ที่ผ่านเกณฑ์การสอบคัดเลือกทั้งหมดเสนอขอความเห็นชอบจาก ก.อบต. เพื่อทำการขึ้นบัญชีเป็นเวลา 1 ปี นับแต่วันประกาศผลการสอบคัดเลือก และหากภายหลังมีอัตราว่างในลักษณะเดียวกันหรือคล้ายกัน ซึ่งองค์การบริหารส่วนตำบลเกาะขันธ์พิจารณาแล้วเห็นว่าสามารถใช้บุคคลที่มีสมรรถนะในเรื่องเดียวกันได้ นายกองค์การบริหารส่วนตำบลโดยความเห็นชอบของ ก.อบต. อาจพิจารณาจัดจ้างผู้ผ่านการเลือกสรรจากบัญชีรายชื่อผู้ผ่านการเลือกสรรที่ยังไม่หมดอายุก็ได้ 
15. การลงนามในสัญญาจ้าง 
องค์การบริหารส่วนตำบลเกาะขันธ์ จะลงนามในสัญญาจ้างสำหรับผู้ที่ผ่านการสอบคัดเลือก และได้ขึ้นบัญชีที่ได้คะแนนสูงสุดเรียงตามลำดับโดยความเห็นชอบจาก ก.อบต. ตามจำนวนอัตราที่ว่าง ทั้งนี้ลงนามในสัญญาวันที่ 2 เมษายน 2550 เวลา 08.30 น. และต้องมีบุคคลผู้คำประกัน ตำแหน่งข้าราชการตั้งแต่ ระดับ 6 ขึ้นไป 
รายละเอียดสอบถามได้ที่องค์การบริหารส่วนตำบลเกาะขันธ์ อำเภอชะอวด จังหวัดนครศรีธรรมราช โทรศัพท์ 0-7549-3111 
จึงประกาศให้ทราบโดยทั่วกัน 
ประกาศ ณ วันที่ 1 เดือน มีนาคม พ.ศ. 2550
